《送陈太史奉使还粤便道过浙觐其尊人官舍》
明代·李孙宸

玉河堤畔柳阴阴，客向皇华感别深。紫燕黄鹂三月道，西湖南海两乡心。

石渠业在还供奉，金马人归异陆沈。白社旧游如问讯，风尘吾已倦朝簪。

作者简介：明广东香山人，字伯襄。万历四十一年进士。教习庶吉士。崇祯间官至南京礼部尚书。性孝友廉介。诗祖《三百篇》，书法祖魏晋，草篆隶楷皆工。有《建霞楼集》。